Paartjie in plas bloed gevind | Maroela Media
ŉ Polisievrou en haar lewensmaat van Mhluzi naby Middelburg in Mpumalanga is Woensdag in ŉ plas bloed in hul huis aangetref.
Kol. Mtsholi Bhembe, woordvoerder van die polisie, het gesê die 43-jarige konstabel was verbonde aan die plaaslike polisiestasie. Sy het egter nie Woensdag vir werk opgedaag nie en teen 10:00 het haar kollegas bekommerd geraak aangesien hulle haar ook nie op haar selfoon in die hande kon kry nie.
Die polisiebeampte se kollegas is na haar huis waar hulle gevind het dat die hek, deure en vensters van die huis gesluit was. Hulle het oor die muur rondom die erf gespring en deur die venster in die huis in geloer.
“Hulle het besef daar is fout toe hulle ŉ liggaam op die vloer in die huis sien lê,” het Bhembe gesê.
Die kollegas het die venster oopgebreek en intussen ook hulp van die polisiestasie ontbied. “In die huis het hulle die liggaam van ŉ 37-jarige man op die vloer aangetref met ŉ vuurwapen nog in sy hand. In die slaapkamer het hulle die konstabel se liggaam aangetref. Albei oorledenes het in ŉ plas bloed gelê en skietwonde gehad.”
Bhembe het gesê die omstandighede van die paartjie se dood word ondersoek, maar die moontlikheid van ŉ moord en selfmoord kan nie uitgeskakel word nie.
Lt.genl. Mondli Zuma, provinsiale polisiekommissaris, het gesê die polisiemag is geruk deur die verlies van nóg ŉ lid nadat die provinsie onlangs ook drie senior polisiebeamptes aan die dood afgestaan het.
Seun (13) se dood ‘geweldige slag’ vir skool
Tania · 3 maande gelede
Daar is so baie SAPD lede wat selfmoord pleeg of familie moord pleeg, is daar nie hulp vir hulle nie? Sielkundige hulp of berading?